Se med på TV2 Nord Salto hver dag fra søndag 24. juli til lørdag 30. juli klokken 17.20 og 19.45, når vi sender fra Spejdernes Lejr. Spejdere fra Danmark og udlandet mødes i disse dage for at dyrke fællesskabet og friluftslivet, når det går løs med Spejdernes Lejr 2022. Også nordjyske spejdere møder talstærkt op. Fra Rebild Kommune er der 200 tilmeldte – blandt andre 11-årige Harald Hoffgaard, der tilhører Skørping Gruppens juniorer. - Jeg tror, det bliver hyggeligt at være sammen med en masse spejdere. Der er meget sammenhold, siger han. Miniudgave af Regan Vest Temaet for Spejdernes Lejr 2022 er “Fælles om fremtiden”, og aktiviteterne på lejren er med fokus på at tage ansvar for kloden og menneskerne på den. De forskellige spejderkorps i hver kommune har slået sig sammen for at lave et vartegn for kommunen. I Rebild Kommune sætter de fokus på verdenssituationen og krigen i Ukraine ved at bygge en miniudgave af atombunkeren Regan Vest. De genskaber gangene i bunkeren ved hjælp af genbrugspresenninger og teltstænger, og i midten af gangene skal et mastesejl illustrere samlingssalen i bunkeren. - Spejderne skal så formidle historien om Regan Vest. Vi håber, at mange folk vil komme forbi og gå igennem gangene, siger Anders Hoffgaard, der er spejderleder i DDS Skørping Gruppe. For at være godt klædt på til at fortælle om Regan Vest har børnene været på rundvisning i koldkrigsbunkeren, der i dag står som et museum, ligesom de har hørt et oplæg fra Karsten Pedersen, der er medforfatter af bogen “Den kolde krig & Regan Vest”. 11-årige Harald Hoffgaard glæder sig til at fortælle historien om atombunkeren på Spejdernes Lejr. - Jeg tror, det bliver spændende og sjovt. Vi har fået så meget at vide om det, siger han. En del af noget større Det er tredje gang, at de fem danske spejderkorps arrangerer en stor fælles spejderlejr. Første gang var i Holstebro i 2021, og i 2017 var 37.000 spejdere samlet i Sønderborg. - På Spejdernes Lejr er man en del af noget større. Det er det helt store event for os, og det er altid sjovt, siger spejderleder Anders Hoffgaard. For Harald Hoffgaard er det første gang, han er med til så stort et spejderarrangement. - Det bliver fedt at lære nogen nye at kende. Jeg glæder mig til at bygge en god lejr og lave alle mulige aktiviteter, siger han. Se reportager og nyheder fra Spejdernes Lejr hver dag fra søndag 24. juli til lørdag 30. juli klokken 17.20 og 19.45 på TV2 Nord Salto.
TV2 Nord sender fra Nordens største lejr for børn og unge. 32.000 spejdere er samlet i Hedeland Naturpark på Sjælland, og masser af nordjyder er med.